钦定古今图书集成/明伦汇编/氏族典/第141卷 > 元云
## 钦定古今图书集成/明伦汇编/氏族典/第141卷 > 元云

按《魏书任城王传》：任城王云，年五岁，恭宗崩，号哭不
绝声。世祖闻之而呼，抱之泣曰：“汝何知而有成人之
意也。”和平五年封，拜使持节、侍中、征东大将军、和龙
镇都大将。显祖时，拜都督中外诸军事。中都坐大官，
听理民讼，甚收时誉。延兴中，显祖集群寮欲禅位于
京兆王子推，王公卿士莫敢先言。云进曰：“天下是祖
宗之天下，而陛下辄改神器，上乖七庙之灵，下长奸
乱之道，此是祸福所由，愿深思慎之。”于是传位于高
祖。后蠕蠕犯塞，云为中军大都督，从显祖讨之。后仇
池氐反，以云为征西大将军，讨平之。除都督徐兖二
州、缘淮诸军事、征东大将军、开府、徐州刺史。复拜侍
中、中都大官。出为冀州刺史，仍本将军。云留心政事，
甚得下情，高祖嘉之，迁使持节、都督陕西诸军事、征
南大将军、长安镇都大将、雍州刺史。云廉谨自修，留
心庶狱，挫抑豪彊，群盗息止，州民颂之者千有馀人。
太和五年，薨于州。谥曰康。陪葬云中之金陵。